Izvor: Patrik Macek/PIXSELL

SDP-ov Peđa Grbin osvrnuo se na sinoćnju sjednicu Statutarne komisije SDP-a, na kojoj je povrđeno da je on, uz Mihaela Zmajlovića, Sinišu Hajdaša Dončića i Vedrana Babića, suspendiran s mjesta člana Predsjedništva SDP-a.

Grbin je reakciju objavio na Facebooku, a prenosimo je u cijelosti.

"Nakon kasnovečernje sjednice (ne)Statutarna komisija SDP-a potvrdila je odluku Glavnog odbora koja kaže da smo suspendirani s mjesta članova Predsjedništva SDP-a, ali i svih ostalih dužnosti u stranci. U kratko, izgubili smo prava, ali nam ostaju obveze.

Pisani dio „presude“ još nisam dobio, kada dođe, objavit ću ga jer me živo zanima kako su obrazložili sve one povrede Statuta koje su počinjene, ali to je, u ovom trenutku manje bitno.

Bitno je da je još jedno stranačko tijelo stalo u obranu lika i djela predsjednika stranke, a na štetu same stranke. Iako čitava Hrvatska vidi da SDP ide meteorskom brzinom u propast, da se time otvara put HDZ-u da Hrvatsku vrati u neku tamniju prošlost na način na koji to čini Orban u Mađarskoj ili Vučić u Srbiji, da se time Hrvatsku prepušta na milost i nemilost onima koji su je uništavali u nekoliko navrata, u SDP-u još uvijek ima dovoljno onih koji to ne mogu ili ne žele shvatiti.

A vrijeme je da shvate jer rejting stranke od 17 posto ili Bernardića od 0,7 posto nije plod urote zločestih agencija nego naša realnost. Isto kao što je naša realnost da smo postali predmet sprdnje i da niti jedan od viđenijih članova stranke već duže vrijeme ne može popiti kavu, a da ga dvoje, troje naših razočaranih birača ne pita kada ćete maknuti Beru s čela stranke jer ste u protivnom naš glas izgubili.

Što se mene tiče, a mnogi su me to pitali u zadnjih nekoliko dana, ova odluka ne mijenja ništa. Nastavit ću raditi svoj posao na način kako sam to činio i do sada. Ukazivat ću na ono što ne valja u državi i u stranci, davat ću svoje prijedloge kako to popraviti i biti glasan kada to budem činio.

Odustajati ili otići iz SDP-a sada kada je teško neću, jer na to nemam nikakvo pravo. Upravo suprotno: sada je vrijeme kada treba pozvati sve one koji se žele boriti za bolju i pravedniju Hrvatsku, a ne vlastite pozicije, da nam se pridruže, da prvo popravimo SDP, a onda i državu!

I za kraj: druže Tonči – hvala!!!", napisao je Grbin na Facebooku.

Podsjetimo, Grbin je gostovao na N1 uoči sastanka Statutarne komisije SDP-a te je rekao da je predsjednik stranke, Davor Bernardić, neuspjeli eksperiment.

Izvor: N1 Hrvatska

Reagirao je i Hajdaš Dončić. "Zagorski SDP ostaje isti kakav je i bio. Ne može nas klika Davora Bernardića ugroziti. Naš brod plovi dalje. Mnogi me zovu i pitaju me što će sad biti sa mnom. Ali što se meni sad može dogoditi? Ništa. Prema mojoj procjeni, Bernardić me ne može smijeniti s mjesta potpredsjednika Sabora, jer nema većinu u Klubu zastupnika SDP-a. Tako da se meni ništa ne događa, a Bernardić samo sebi radi cirkus", ustvrdio je Hajdaš Dončić za portal Zagorje.com.

Mihael Zmajlović rekao je u srijedu da traže odlazak članova Statutarne komisije: "Činjenica da su jedini pravnik i predsjednik Komisije glasali protiv govori sama za sebe".

"Ostala je klika ljudi u SDP-u koja brani ono što većina traži - da se rješenje traži na novim izborima", rekao je Zmajlović te dodao da će nastaviti djelovati unutar stranke te da on sebe osobno i dalje vidi u SDP-u.

Na pitanje očekuje li da će ih zbog toga Bernardić na koncu izbaciti iz stranke, Zmajlović je odgovorio: "Ne znam što je u glavi našeg predsjednika".

"Ne radi se o šačici pobunjenika, nego o velikoj većini stranačkih ljudi koji vide da ovakvo stanje u SDP-u više ne može. Odluku Glavnog odbora smatramo nelegitimnom i ništavnom jer je u potpunosti u suprotnosti s našim Statutom. Mora se dopusti da se SDP na demokratski način vrati u poziciju koju zaslužuje, a to je demokratska stranka koja nosi promjene u društvu i koja će biti ozbiljna oporba HDZ-u", kazao je Zmajlović.

Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.